Odderøya

**Odderøya**  er en øy i Kristiansandsfjorden, forbundet til fastlandet med fire broer sør for byens sentrum, blant andre én i forlengelsen av Vestre Strandgate. Øya skaper et naturlig skille mellom Østre og Vestre havn. Gravanekanalen skiller Odderøya fra Kvadraturen ved Fiskebrygga, men de fire broene sørger for at øya er lett tilgjengelig.  Størstedelen av øya er i dag friareal, men i kommunedelplanen er det også lagt inn et område som skal gi rom for inntil 700 boliger. Denne nye bydelen heter Kanalbyen, og vil være ferdig utbygd ca. 10-15 år etter den planlagte byggestarten i 2017.

Nærmest byen, i Nodeviga som også er kommunens geografisk midtpunkt, er det en småbåthavn og museumshavn.

Sørvest på øya ligger Odderøya fyr.

Det er veier og stier med utsikt over hele Kristiansandsfjorden og innseilingen med Grøningen og Oksøy fyr. Øyas høyeste punkt, Odderøytoppen, ligger 92 moh.

## Kunstsilo
 
På vestsiden av Odderøya ligger Kunstsilo, kornsiloen som åpnet i 2024 etter omfattende transformasjon til kunstmuseum. Siloen er fredet og er tegnet av Sverre Aasland og Arne Korsmo for Christianssands Møller. Den er karakterisert som et «fremragende, selvstendig og arkitektonisk gjennomførte arbeid», og ble tildelt Houens fonds diplom i 1939. Kilden teater- og konserthus på nabotomten ble åpnet i 2012.

## Historie
;: Se også Odderøya fort og Odderøya fyr

På Odderøya finnes mange interessante spor etter militær aktivitet. På et avgrenset geografisk område finnes militære befestninger fra den store nordiske krig og frem til og med den kalde krigen. Viktige spor fra kamphandlingene 9. april 1940 er synlige og delvis merket med informasjonsskilt.

I 1804 ble det anlagt en karantenestasjon for Danmark, Norge og Holstein på Odderøya. Eiendommen ble overført fra Fæstningsvesenet til Karantænevesenet. Karantenestasjonen på Odderøya var den største i Nord-Europa og var i drift til 1914. I forbindelse med karantenevirksomheten fikk øya etter hvert også sin egen gravplass som kalles Kolerakirkegården. Den ligger ved Kjerregårdsbukta.

Karantenestasjonen var skilt fra resten av øya med en høy mur som går fra Lasaretthøyden til Bendiksbukta. Den ble bygd i årene 1800 til 1807 og er restaurert.

I lange perioder har Odderøya vært stengt for publikum på grunn av militær aktivitet. Når området har vært tilgjengelig, har øya vært et yndet utfarts- og turområde. Odderøya ble nå sist åpnet for publikum 23. juni 1992 etter at Odderøya fort var nedlagt. Denne siste stengningen hadde da vart i 52 år, fra 9. april 1940. I store deler av denne perioden tjente Odderøya fort som base og rekruttskole for Kystartilleriet.

## Kultur og turisme
;: Se også Kilden teater- og konserthus
Odderøya er i ferd med å etablere seg som et regionalt kultursenter. Etter at militære aktiviteter ble nedlagt eller flyttet ut, har kunstnere, gallerier og filmskapere etablert seg i de gamle brakkene. På det grafiske trykkeriet på Odderøya produseres samtidskunst av anerkjente kunstnere. Trykkpressen som er i bruk er  importert fra Paris, og har tidligere blitt brukt av blant annet Pablo Picasso og Edvard Munch.

Kafé er etablert i en tidligere maskinsjefbolig på sydspissen av øya, som tilbyr forfriskninger. Hver søndag året rundt driver venneforeningen "Odderøyas Venner" kafé fra kl 11.00 – 16.00. Her er en fantastisk utsikt over fjorden og innseilingen til byen.

Det er en rådyrstamme på øya og en dam med navn Salamanderdammen forteller at det også finnes annet dyreliv. I nærheten av Odderøyas høyeste punkt finnes også et gammelt bjørnehi som sist var bebodd på 1700-tallet.

På Odderøya kan man finne fredelige og ubrukte badeplasser og svaberg, til tross for nærheten til Kristiansand sentrum.

Deler av Quartfestivalen ble fra 1996 lagt til Odderøya. Det har vært konserter i Bendiksbukta, på Plenen, Odden, Idrettsplassen og klubb i Odderøyhallen. I 2007 ble Idrettsplassen bygd om med en ny konsertscene med amfi, Odderøya Amfi med 8 meter høydeforskjell som har kapasitet til 22&nbsp;000 tilhørere. Fra 2020 blir Sommerbris arrangert i juni hvert år på øya.

Mange band og artister har spilt på Odderøya, inkludert David Bowie, Sting, Bryan Adams, John Fogerty, Black Eyed Peas, Slash, Ron Wood, Muse og Coldplay.

Kulturinstitusjonene  Kunstsilo, Kilden teater og konserthus og Odderøya museumshavn (Vest-Agder-museet) er alle lokalisert på Odderøya. Odderøya er også grobunn for en sjelden gressart som brukes som för til geiter som ammer melk til en helt egen Odderøya Fetaost.

## Fremtidig bruk?
I Kristiansand kommunes kulturstrategi 2023-2030 er utviklingen av Odderøya nevnt flere steder. Man vil sikre at Odderøya kan «videreutvikles som arena for profesjonelle kunst og kulturaktører» og «sikre at Odderøya har et komplett tilbud av formidlingsbygg for kulturarv, scenekunst, musikk og billedkunst».

Det har vært debattert om at Kristiansand museum skal flyttes til Odderøya. Disse planene er avsluttet etter at flere av virksomhetene som allerede er etablert motsetter seg dette. Vest-Agder-museet planlegger nytt formidlingsbygg i Nodeviga, hvor Odderøya museumshavn ligger, dette vil være et kulturhistorisk museum for Kristiansand og Agder.

## Galleri

Odderøya bridge.JPG|Brua over til Odderøya fra Vestre Strandgate
Lasarettet 01.jpg|Dette huset ble opprinnelig bygget som krutthus
Odderøya quarantine station wall.JPG|Muren ved Karantenehøyden
Odderøya - Søndre Batteri.JPG|Kanon ved Søndre Batteri
Odderøya, vaktmannsboligen.JPG|Den tidligere vaktmannsboligen ved Søndre Batteri er café om søndagene
Memorial stone 1940-battle.JPG|Minnestein for de falne 9. april 1940
Odderøya fort WWII.JPG|Fundament for lyskaster
File:Quart-Bendiksbukta-Slipknot.jpg|Konsert i Bendiksbukta


## Referanser


## Eksterne lenker
* 
* Odderøyas venners hjemmeside
*Historikk (Odderøya fort, verneplan, tidslinje) Forsvarsbygg
* odderoya.no
* HKH Kronprindsregent Frederiks Laug af 1788, hjemmesider om Odderøya
* Odderøya museumshavn (Vest-Agder-museet)
* Ut på tur i Kristiansand: Odderøya
* Odderøya på Visit Norway
* Odderøya festning på Visit Norway
* Verneplan for Odderøya (Forsvarsbygg)
* Kulturminneløypa
* Digitalt fortalt: «Karantenehavna på Odderøya» (skrevet av May-Brith Ohman Nielsen, UiA og Vest-Agder-museet) (besøkt 16. februar 2012)
* Fra Odderøya DigitaltMuseum